
ДО

ОБЩИНСКИ СЪВЕТ

ГР. ЗЛАТОГРАД

ДОКЛАД

Относно: Проект на бюджет на Община Златоград и индикативния годишен разчет на сметките за средства от Европейския съюз за 2025 година

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Проектът на бюджет за 2025 г. на Община Златоград е изготвен на основание  чл.84 от ЗПФ, във връзка с приетия от Народното събрание Закон за държавния бюджет на Република България за 2025 г., обнародван в ДВ, бр.26 на 27.03.2025 г. 

Със Закона за държавния бюджет на Република България /ЗДБРБ/ за 2025 г. се определят субсидиите за общините, както и стойностните показатели за делегираните от държавата дейности по функции, в това число и за Община Златоград. 

Взаимоотношения на Община Златоград с централния бюджет за 2025 г., съгласно чл.53 от ЗДБРБ за 2025 г.:

	Взаимоотношения с ЦБ
	2024 г.
	2025 г.
	2025 г. спрямо 2024 г.

	1
	2
	3
	к.3-к.2
	%

	Обща субсидия за делегираните от държавата дейности
	11 976 161
	13 448 032
	1 471 871
	12,29

	Обща изравнителна субсидия за местни дейности
	1 295 200
	1 508 700
	213 500
	16,48

	Трансфер за зимно поддържане и снегопочистване на общински пътища
	199 500
	202 400
	2 900
	1,45

	Целева субсидия за капиталови разходи
	905 600
	1 005 900
	100 300
	11,1

	Трансфер за други целеви разходи за местни дейности*
	60 500
	66 100
	5 600
	9,26

	Общ размер на бюджетни взаимоотношения с ЦБ 
	14 436 961
	16 231 132
	1 794 171
	12,43


* Трансферът за други целеви разходи за местни дейности, в размер на 66 100 лв., е предназначен за достигане на минималната работна заплата за 2025 г., определена с ПМС № 359 от 2024 г. за определяне размера на минималната работна заплата за страната, в местните дейности.

Имуществени данъци и неданъчни приходи

В проекта за бюджет, в частта му за местни приходи са заложени като прогноза постъпленията от местни данъци и такси, цените на предоставяните публични услуги на населението, наемите от отдадените под наем общински имоти, приходите от продажба на общинско имущество и др. 

Данъчните и неданъчните приходи са планирани съобразно нормативните актове, свързани с определянето на размера на местните данъци и такси.

	Собствени приходи
	2 082 909

	Данъчни приходи
	873 300

	Неданъчни приходи в т.ч.:
	1 209 609

	от такса за битови отпадъци
	702 410 


Данъчни приходи 

Заложено е запазване нивото на данъчната тежест на данък върху недвижимите имоти, данъка за моторните превозни средства, патентен данък и данък върху таксиметровия превоз, данък при придобиване на имущество и туристическия данък, и реализиране на мерки за по-добра събираемост.

Данъчните приходи заемат 42 %  от общия размер на собствените приходи и 4,06 % от общия размер на общинския бюджет за 2025 г. 

Неданъчни приходи

Прогнозата за неданъчни приходи  за 2025 година е 1 209 609 лв. Относителният дял на тези приходи е 58 %  от общия размер на собствените приходи и 5,6 % от общия размер на бюджета за 2024 г. Неданъчните приходи включват приходи и доходи от собственост, приходи от общински такси, глоби, санкции и наказателни лихви, приходи от концесии и други неданъчни приходи.

Заложеният размер на приходите от общински такси за 2025 г. е общо 826 180 лв. 
С най-голям относителен дял, в групата на приходите с общински характер, е такса битови отпадъци. Очакваните приходи от таксата за битови отпадъци за 2025 г., са в размер на 702 410 лв.

Приходи и доходи от собственост

Прогнозата на приходите от собственост е обвързана с Годишната програма за управление и разпореждане с имоти - общинска собственост през 2025 г.

Прогнозата от приходите и доходи от собственост е в размер на 113 750 лв.

Постъпления от продажба на общинско имущество са в размер на 144 400 лв.

Постъпленията от продажба на общинска собственост, съгласно чл.127, ал.2 от Закона за публичните финанси, следва да се разходват само за финансиране на изграждането, за основен и текущ ремонт на социална и техническа инфраструктура, както и за погасяване на ползвани заеми за финансиране на проекти на социалната и техническата инфраструктура.

Други неданъчни приходи

Глоби, санкции и наказателни лихви – 40 000 лв., в т.ч. от лихви за просрочие на местните данъци и такса за битови отпадъци – 32 000 лв. 

В параграф 37-00„Внесени ДДС и други данъци върху продажбите” се отразяват със знак (-) вноските по ЗДДС и ЗКПО върху приходите от стопанските дейности  и управлението на собствеността – 51 721 лв.

Управление на дълга и финансиране

Преходен остатък от 2024 г. е общо в размер на 3 485 195 лв., в т.ч. преходен остатък в държавни дейности – 3 228 923 лв., от тях 622 259 лв. от училищата и детски градини и 2 179 176 лв. с целеви характер по ПМС № 423/04.12.2024 г. и ПМС № 471/18.12. 2024 г., преходен остатък в местни дейности 256 272 лв., изцяло с целеви характер.

По отношение на дълговите позиции са предвидени плащания (погашения по главници) по сключени договори за кредити към 31.12.2024 г., общо в размер на 225 840 лв.

Разпределение на разходите в бюджета за 2025 г.
Базата, при разработване на разходната част по проекта на бюджет, е определена с чл.84, ал.1 от Закона за публичните финанси и включва:

· одобрената от Министерски съвет средносрочна прогноза и приетите размери на бюджетните взаимоотношения между централния бюджет и бюджета на общината;
· приетите стандарти за делегираните от държавата дейности с натурални и стойностни показатели през 2025 г.

· очаквания размер на новите задължения за разходи и за поемане на ангажименти за разходи;

· задълженията по финансиране на общинския дълг, както и максималния размер на общинския дълг към края на бюджетната година;
· задълженията по програми и проекти;

· други бюджетни и отчетни показатели на касова и начислена основа.

Взети са предвид предложенията от кметовете на населените места, кметски наместници, директори на дирекции, второстепенни разпоредители с бюджет.

Приоритети за 2025 г.:
· Запазване на финансова стабилност и ефективност на бюджетните разходи; 

· Поддържане, подобряване и благоустрояване на общинската инфраструктура;

· Оползотворяване на финансови средства от различни Европейски фондове и програми на Европейския съюз, както и от национални фондове и програми;

· Осигуряване и развитие на качествени здравни, образователни и социални услуги;
· Оптимизиране на системата за събиране и извозване на твърдите битови отпадъци и опазване на околната среда чрез поддържане и подобряване на екосистемите;

· Развитие на предоставяните електронни услуги – модернизация и цифровизация на услугите за улеснение на гражданите и бизнеса;
· Поддържане на спортни съоръжения, организиране на спортни събития, субсидиране на спортни клубове 
Общият размер на разходите възлиза на 21 532 701 лв., разпределени по дейности :
· за делегирани от държавата дейности  - 16 697 601 лв.;

· за местни дейности – 4 367 157 лв.

· за дофинансиране на държавни дейности с общински приходи – 467 943 лв.

Средствата за финансиране на делегираните от държавата дейности са определени по функции и дейности, съгласно Единната бюджетна класификация, в размер не по-малко от предвидените с чл.53 от ЗДБРБ за 2025 г. 

Към определената субсидия за делегираните от държавата дейности, определена със ЗДБРБ за 2025 г., се добавя преходният остатък от 2024 г.

В съответствие с чл.45, ал.1, т.2 от Закона за публичните финанси общинският бюджет включва разходи за делегирани от държавата дейности и за местни дейности, както и във функционален разрез, съгласно Единната бюджетна класификация, за :

· разходи за персонал (заплати и възнаграждения и осигурителни вноски). За 2025 г. са разчетени средства за трудови разходи в размер на 13 537 302 лв., в т.ч.:

· за делегирани от държавата дейности – 11 959 739 лв.
· за местни дейности – 1 115 100 лв.
· за дофинансиране на държавни дейности с общински приходи – 462 463 лв.
В проекта на бюджет за 2025 г. на Община Златоград е отразено увеличението на размера на минималната работна заплата от 1 януари 2025 г. – от 933 лв. на 1 077 лв.
За делегираните от държавата дейности заплатите се завишават в рамките на разходните стандарти, следвайки политиката по доходите на държавата за съответната област и в рамките на съществуващата нормативна уредба.
· разходи за издръжка, която включва разходи за: материали, отопление, осветление, текущи ремонти, външни услуги, храна и други, в съответствие с дейността. Разчетени са разходи за текуща издръжка на всички звена, финансирани чрез общинския бюджет, в размер на 3 971 478 лв., в т.ч.:
· за делегирани от държавата дейности – 2 168 755 лв.

· за местни дейности – 1 797 243 лв. /в т.ч. са заложени средства за разплащане на просрочени задължения от минали години в размер на 163 976 лв./
· за дофинансиране на държавни дейности с общински приходи – 5 480 лв.

· текущи субсидии – включва финансов ресурс за субсидирани дейности в сферата на спорта, културата, социалните дейности и здравеопазването, в размер на 406 880лв., в т.ч. за:
·  Читалища – 344 880 лв.

·  Спортни клубове – 21 000 лв.

·  Пенсионерски клубове и организации с нестопанска цел – 11 000 лв.

·  МБАЛ „Проф. д-р Асен Шопов“ ЕООД гр. Златоград – 30 000 лв., 

· помощи и обезщетения за домакинствата – предвидени са бюджетни средства за помощи по решения на общински съвет в размер на 63 000 лв.
· лихви и такси за обслужване на общински дълг – 26 500 лв.
· капиталови разходи – за капиталовата програма в общинския бюджет за 2025 г. са предвидени средства в размер на 3 413 616 лв.
Разпределение на разходите по функции:
Функция „Общи държавни служби“ 

Включва дейностите на общинската администрация, кметствата и общински съвет.

Дейност  „Общински съвет”

Предвидените средства за осъществяване дейността на Общински съвет Златоград, която е общинска отговорност, са в размер на 431 210 лв., в т.ч. 399 550 лв. за възнаграждения и осигурителни плащания, 31 660 лв. за издръжка на общинския съвет. В средствата за издръжка са разчетени средства за представителни разходи за общински съвет в размер на 2 950 лв.,  в съответствие с разпоредбата дадена с чл.98, ал.2 ЗДБРБ за 2025 г., съгласно която, размерът на средствата за представителни разходи за общинските съвети  не може да бъде по-голям от 1,5 на сто от общия годишен размер на разходите за издръжка по § 10-00 „Издръжка” за дейност „Общинска администрация”.

Дейност  „Общинска администрация”

За тази дейност са предвидени общо  2 367 557 лв., в т.ч.:

· за делегираната от държавата дейност – 1 652 502 лв. Средствата за делегираните от държавата дейности, определени съгласно показателите, приети с РМС № 93 от 25.02.2025 г. за приемане на стандартите за делегираните от държавата дейности с натурални и стойностни показатели за 2025 година, са предназначени за общинска администрация – заплати, други възнаграждения и плащания за персонала и задължителни осигурителни вноски от работодатели на лицата по трудово и служебно правоотношение. 

· за дофинансиране на делегираната от държавата дейност „Общинска администрация” са предвидени средства в размер на 422 743 лв. за заплати, осигурителни вноски за сметка на работодателя, за 15 щатни бройки и дофинансиране на възнаграждения на кметове. Предвидени са средства и за  възнагражденията и осигурителните вноски на заети по ПМС № 66/1996 г.
· в местни дейности са предвидени средства в размер на 292 312 лв., включващи разходи за текуща издръжка,  в размер на 167 475 лв., в т.ч. за канцеларски материали, поддръжка на техниката и всички веществени разходи по издръжка на сградата на общинска администрация и сградите на кметствата, квалификация и обучения на служители, горива за отопление и горива за служебните автомобили, разходи за въвеждане на електронен обмен на документите, както и средства по съгласувателни процедури с други институции, застраховки на сградите, представителни разходи. Предвидените средства за  представителни разходи за кмета на общината в размер на 5 900 лв., са в съответствие с разпоредбата дадена с чл.98, ал.1 от ЗДБРБ за 2025 г., съгласно която, размерът на средствата за представителни разходи за кметовете на общините не може да бъде по-голям от 3 на сто от общия годишен размер на разходите за издръжка по § 10-00 „Издръжка” за дейност „Общинска администрация”. Разчетени са средства за помощи за лечение по решение на общинския съвет, в размер на 31000 лв. Разходи за членски внос и участия в нетърговски организации – 6 790 лв. В дейността се разчитат средства за данък сгради и такса битови отпадъци на обектите – общинска собственост - 37 410 лв. 
Функция „Отбрана и сигурност” 

Основните дейности, осъществявани от направлението са :

· опазване на обществения ред;

· защита при бедствия

· отбранително-мобилизационна подготовка.

По бюджета са разчетени 2 486 497 лв., от които общинска отговорност  34 920 лв.

Дейност  „Други дейности по вътрешна сигурност”

В рамките на определените средства по стандарти са разпределени разходите за персонал и издръжка  за: местните комисии за борба срещу противообществените прояви на малолетните и непълнолетните лица, и за обществени възпитатели. 

Предвидени са средства,  определени по стандартите за финансиране издръжката на районните полицейски инспектори и на детските педагогически стаи и допълващ стандарт за обслужвана площ за тези две дейности, в размер на 10 090 лв.

Дейност „Отбранително-мобилизационна подготовка, поддържане на запаси и мощности” 

В рамките на средствата по стандарта за финансиране на денонощните оперативни дежурни се предвиждат средства за възнаграждения, осигурителни вноски от работодателя, средства по ЗЗБУТ, работно облекло и тонизиращи напитки на персонала за изпълнение на денонощно дежурство, както и други нормативно признати разходи на денонощните оперативни дежурни. 

От 01.04.2022 г. с РМС № 50 от 2022 г. се въвежда стандарт за финансиране на офиси за военен отчет и дейности по плана за защита при бедствия. Средствата, определени по стандарта, в размер на 2 489 лв., се разходват за издръжка, в т.ч. разходи за командировки в страната.

В дейност „Доброволни формирования за защита при бедствия” се планират и отчитат средствата за доброволни формирования по стандартите за издръжка (обучение, застраховка срещу злополука и екипировка). За осигуряване дейността на доброволците, вписани в Регистъра на доброволните формирования за защита при бедствия към МВР през 2025 година са разчетени средствата  в размер на 35 577 лв.
Функция „Образование” 
За образованието са планувани общо 9 785 354 лв. Към определените средства по стандарти са добавени и преходните остатъци от 2024 г. Разчетените средства за 2025 г. за държавно делегирани дейности във функция „Образование“, представляват 58 % от общия размер на субсидията за делегираните от държавата дейности предвидени по Закона за държавния бюджет на Република България за 2025 г. за Община Златоград.

Като второстепенни разпоредители на делегиран бюджет във функция „Образование“ са обособени 5 учебни заведения и 4 детски градини.

В дейност 311„Детски градини” – държавни дейности се планират и отчитат средствата за обучението и възпитанието на децата в предучилищното образование по определените стандарти с решение на Министерския съвет за приемане на стандарти за делегираните от държавата дейности с натурални и стойностни показатели за 2025 г. С определените със стандартите средства от държавния бюджет се финансират изцяло разходите за персонал и присъща издръжка с изключение на разходите за медицинския персонал и за храна за дейностите за задължителното предучилищно образование на децата до постъпването им в I клас, осъществявано в групи в детските градини.  

Считано от 01.04.2022 година всички родители са освободени от заплащане на такси в детските градини. С решението за определяне на стандартите за делегираните от държавата дейности е определен Норматив за издръжка на дете в общинска детска градина за 2025 г.  в размер на 1 125 лв. на дете.

В дейностите 322  „Неспециализирани училища, без професионални гимназии” и 326 „Професионални гимназии и паралелки за професионална подготовка” се планират и отчитат текущите разходи на училищата. Средствата по стандартите, разпределени чрез формула, средствата по допълващите стандарти и нормативи за учениците, както и средствата за занимания по интереси, организирани от училището, се включват в бюджетната дейност, в която се отнася училището с изключение на нормативите за ресурсно подпомагане.

В дейност 338 „Ресурсно подпомагане” се планират и отчитат разходите  по норматива за създаване на условия за приобщаващо образование на деца и ученици на ресурсно подпомагане в детските градини и училищата, в които се възпитават и обучават децата и учениците, както и разходите по норматив за ресурсно подпомагане в детските градини, училищата и ЦПЛР, които изпълняват дейностите по ресурсното подпомагане.

В дейност 337 „Център за подкрепа за личностно развитие” се планират и отчитат текущи разходи за заниманията по интереси, организирани от центровете за подкрепа за личностно развитие. Със средствата от държавния бюджет се финансират частично разходите за персонал и за присъща издръжка за изпълнението на определен минимален брой часове за дейности по интереси, включени в одобрените годишни програми на ЦПЛР. За 2025 г. държавният трансфер за ЦПЛР е 66 020 лв., а необходимите средства за разходите за персонал и издръжка са общо в размер на 88 640 лв. или дофинансиране с общински приходи 22 620 лв.

Функция „Здравеопазване” 

За функцията са разчетени средства, в размер 887 701 лв., от тях за делегираните от държавата дейности - 835 301 лв. 

Делегираните от държавата дейности включват:
Детски ясли и яслени групи към детски градини- заплати, други възнаграждения и плащания за персонала и задължителни осигурителни вноски от работодател и издръжка;
Детски кухни, в частта за заплати и осигурителни плащания;

Здравни кабинети в детски градини и училища;

За общински дейности по бюджета за 2025 г. са предвидени средства в размер на 30 000 лв.  за МБАЛ „Проф. д-р Асен Шопов” ЕООД, гр. Златоград.

Предвидени са средства за дофинансиране на недостига от средства в делегираните от държавата дейности „Здравни кабинети в детски градини и училища.
Функция „Социално осигуряване, подпомагане и грижи” 

Разчетените по бюджета разходи за делегирани от държавата дейности са в размер на 1 767 607 лв.
Като делегирани от държавата дейности се отчитат средствата за заплати, други възнаграждения на персонала, осигурителните плащания и издръжката на специализирани институции за предоставяне на социални услуги: Център за социална рехабилитация и интеграция,  Комплекс от социални услуги: “Дневен център за деца и младежи с увреждания“ и „Дневен център за пълнолетни лица с увреждания“ и Център за обществена подкрепа, социалната услуга „Асистентска подкрепа“. 

От 2021 г. социалната услуга „Асистентска подкрепа” е определена да се финансира като делегирана от държавата дейност. В размера на приетия стандарт са разчетени средства за възнаграждение на асистента на база на минималната работна заплата за страната за 2025 г. и съответните задължителни осигурителни вноски от работодателя, разходи за работно облекло, разходи за надграждащи обучения и супер визия, разходи за администриране на услугата, разходи за транспорт по време на изпълнение на служебните задължения. Стандартът е разчетен един асистент да обслужва средно трима потребители при 8 часов работен ден. Средствата за предоставяне на социалната услуга „Асистентска подкрепа” са в размер на 257 471 лв., планирани в дейност 561 „Асистентска подкрепа”.

С общинско финансиране са предвидени средства за подпомагане издръжката на пенсионерските клубове и НПО – 11 000 лв.

В тази функция са разчетени и постъпилите дарения за инициативата „Споделена Коледа“ към 31.12.2024 г. в размер на 10 288 лв.
Функция „Жилищно строителство, благоустройство, комунално стопанство и опазване на околната среда” 

Във функцията се включват дейностите в комуналната сфера, благоустрояването, улично осветление, озеленяване, почистването и опазването  на околната среда. Предвидени са бюджетни разходи общо в размер на 2 432 108 лв.
В дейност „Водоснабдяване и канализация” са планувани общо разходи в размер на 58 740 лв., в т.ч. вноски на общината към Асоциация по  ВиК –Смолян, общо в размер на 5 170 лв. и капиталови разходи в размер на 50 570 лв.
В дейност „Осветление на улици и площади” са разчетени 164 300 лв. Текущите разходи са предназначени за поддръжка на уличното осветление, заплащане на електроенергия за дейността и други по текущата поддръжка.

В дейност „Изграждане, ремонт и поддържане на уличната мрежа” са разчетени средства за основен и текущ ремонт на уличната мрежа и поддържането й. За 2025 г. са предвидени общо средства в размер на 721 533 лв., в т.ч. за текуща издръжка 82 341 лв., от които 50 000 лв. за текущ ремонт на улична мрежа. Предвидени са капиталови разходи в размер на 639 192 лв.
В дейност „Други дейности по жилищно строителство, благоустройството и регионално развитие”  са разчетени 459 830 лв., в т.ч. разходи за персонал (заплати и възнаграждения на персонала, нает по трудови правоотношения, средства за обезщетение при пенсиониране и осигурителни вноски) – 85 540 лв., текущи разходи, включващи разходите за техническата поддръжка на  паркове, гробищни паркове, площади, детски площадки, такси по тарифи, доклади за оценка на съответствие по ЗУТ и други – 185 562лв. и капиталови разходи в размер на 208 728 лв. 
В дейност „Озеленяване” са предвидени средства в размер на 97 210 лв., в т.ч. за текуща издръжка, включваща поддръжка на зелените и цветни площи в размер на  18 000 лв., както и разходи за персонал - 79 210 лв. 

За 2025 г. са планирани общи разходи за дейностите по поддържане на чистотата в размер на 1 100 616 лв., като в тази сума са включени разходите за самите дейности по чистота в размер на 870 305 лв. и средствата за отчисления по Закона за управление на отпадъците (ЗОУ) в размер на 230 341 лв. Прогнозните приходи от такса битови отпадъци (ТБО) възлизат на 702 410 лв., което налага необходимостта от допълнително съфинансиране с други собствени приходи на общината. Предвижда се сумата за съфинансиране да бъде 398 236 лв. по функция „Жилищно строителство, БКС и опазване на околната среда“, дейност 623 „Чистота“. С приемането на предложението ще бъде гарантирано пълното финансово обезпечаване на дейностите по чистота за 2025 г., като се запази устойчивостта на предоставяните услуги и се осигури необходимото качество на живот за жителите на общината.

Функция „Култура, спорт, почивни дейности и религиозно дело” 

Държавното финансиране, в тази функция, осигурява  субсидии за издръжка на 16 субсидирани бройки в читалищата – 312 880 лв. 

В дейност „Спортни бази за спорт за всички” са отразени разходи за персонал за 4 щатни бройки (Спасител и огняр на плувен басейн, специалист “Поддръжка спортни бази“ и организатор „Спортни дейности“), в размер на 81 010 лв. За текущата издръжка на спортните бази (плувен басейн, стадион, спортни площадки) са предвидени средства в размер на 79100 лв., в т.ч. застраховки – 1 000 лв. Предвидени са средства за подпомагане на спортните клубове, в размер на 21 000 лв.

В дейност „Други дейности по културата” се плануват и отчитат средствата за  мероприятия и дейности от Културен календар на общината, в размер на 50 000 лв. 

Функция „Икономически дейности и услуги”

В дейност „Служби и дейности по поддържане и изграждане на пътищата” се плануват и отчитат средствата за зимно поддържане и снегопочистване на общински пътища – 252 275 лв., в т.ч. 49 875 лв. преходен остатък от 2024 г. За ремонт на общински пътища за 2025 година са предвидени средства в размер на 374 400 лв. 

 В дейност „Други дейности по туризма” са планирани средства за разходи за дейности свързани с развитието на туризма, в размер на 45 200 лв., обвързани с очакваните приходи от туристически данък за 2025 г. 

В Дейност „Приюти за безстопанствени животни” са разчетени средства за овладяване популацията на безстопанствените животни във връзка със задълженията на общините по Закона за защита на животните – 9200 лв. 

Общински дълг

Размерът на общинския дълг към 01.01.2025 г. е общо 524 109 лв.

Предвидени са плащания по сключените договори за кредит, общо в размер на 252 340 лв., в т.ч. главници – 225 840 лв., и лихви и такси – 26 500 лв.  

Структурата, размерът на разходите за обслужване на общинския дълг за 2025 г. са отразени в Приложение № 10.

Годишен разчет за средствата от Европейския съюз 
Съгласно разпоредбите на глава ХІ от Закона за публичните финанси общините разработват разчети за сметките за средства от ЕС, които се утвърждават от общинския съвет. Индикативният годишен разчет за сметките за средства от Европейския съюз в размер на 2 077 658 лв., е представен в Приложение № 8. 

Актуализирана бюджетна прогноза за местни дейности с показатели за 2025 г. и прогнозни показатели за периода 2026 г. - 2028 г.

Съгласно чл. 84, ал.4 от Закона за публичните финанси,  кметът на общината внася в общинския бюджет за одобрение актуализираната бюджетна прогноза ведно с окончателния проект на бюджет за 2025 г.

Актуализираната бюджетна прогноза за местни дейности за периода 2025 -2028 г е представена в Приложение № 13.

На основание на чл. 84, ал. 6 от Закона за публичните финанси, проектът на бюджет за 2025 г. е оповестен на 17.04.2025 г. на интернет страницата на Община Златоград, както и по местната кабелна телевизия. Проведено е публично обсъждане на 25.04.2025 година., изготвен е протокол от публичното обсъждане, който е приложен към настоящия доклад.

С оглед изложеното по-горе и на основание чл.84, ал.4 от Закона за публични финанси, предлагам Общински съвет - Златоград да разгледа и приеме приложения проект на Решение за приемане на бюджета за 2025 г. на Община Златоград:
Проект!
РЕШЕНИЕ № …….

Относно: Приемане на бюджета за 2025 година на Община Златоград

На основание чл.52, ал1 и чл.21, ал.1, т. 6, във връзка с чл.27, ал.4 и ал.5 от ЗМСМА, чл.94, ал.2 и ал.3 и чл.39 от Закона за публични финанси, във връзка с разпоредбите на Закона за държавния бюджет на Република България за 2025 г.(обн. ДВ, бр.26/27.03.2025 г.), и Наредба № 23 на Общински съвет Златоград за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Златоград, Общински съвет - Златоград 

РЕШИ:
1.Приема бюджета на Община Златоград за 2025 г., както следва:

1.1  ПО ПРИХОДИТЕ в размер на  21 532 701 лв., съгласно Приложение № 1, в т. ч.:

	1.1.1. Приходи за делегирани от държавата дейности  в размер на

	16 697 601 лв.

	1.1.1.1. Обща субсидия за делегирани от държавата дейности  
	13 448 032 лв.

	1.1.1.2. Финансиране, в т.ч.:
	3 220 461 лв.

	1.1.1.2.1. Събрани средства и извършени плащания от/за сметки от средства от ЕС
	- 8 462 лв.

	1.1.1.2.2. Преходен остатък от 2024 г. от делегираните от държавата дейности, съгласно Приложение № 4 
	3 228 923 лв.

	1.1.2. Приходи за местни дейности и дофинансиране на държавни дейности в размер на
	4 835 100 лв.

	1.1.2.1. Данъчни приходи  
	873 300 лв.

	1.1.2.2. Неданъчни приходи
	1 209 609 лв.

	1.1.2.3. Обща изравнителна субсидия 

	1 508 700 лв.

	1.1.2.4. Трансфер за зимно поддържане и снегопочистване 
	202 400 лв.

	1.1.2.5. Трансфери за други целеви разходи за местни дейности
	66 100 лв.

	1.1.2.6. Целева субсидия за капиталови разходи за местни дейности, в т.ч.
	1 005 900 лв.

	1.1.2.7. Предоставени трансфери между бюджети 
	- 230 341 лв.

	1.1.2.8. Трансфери между бюджети и сметки за средства от ЕС 
	- 182 183 лв.

	1.1.2.9. Временни безлихвени заеми между бюджети и сметки за средствата от Европейския съюз 
	411 033 лв.

	1.1.2.10. Финансиране,  в т.ч.:
	181 158 лв.

	1.1.2.10.1. Погашения по заеми 
	 -225 840 лв.

	1.1.2.10.2. Преходен остатък от 2024 г., съгласно Приложение № 4
	256 272 лв.


1.2. ПО РАЗХОДИТЕ в размер на 21 532 701 лв., разпределени по функции, дейности и параграфи, съгласно Приложение № 2 и № 3, в т. ч.:

	1.2.1. За делегирани от държавата дейности в размер на 
	16 697 601 лв.

	1.2.2. За допълнително финансиране със средства от собствени приходи и от изравнителната субсидия на делегираните от държавата дейности 
	467 943 лв.

	1.2.3. За местни дейности в размер на 
	4 367 157 лв.




1.3. Утвърждава средносрочна цел за бюджетното салдо по бюджета на общината, изчислено на касова основа – придържане към балансирано салдо.
1.4. Утвърждава разпределението на средствата от преходния остатък от 2024 г. по бюджета на общината, съгласно Приложение № 4.

2. Приема програма и разчети за финансиране на капиталовите разходи в размер на 5 659 491 лв., съгласно Приложение № 5
2.1. Одобрява разпределението на целевата субсидия за капиталови разходи за 2025 г. в размер на 1 005 900 лв., съгласно Приложение № 5;

2.2. Одобрява разпределението на допълнителна целева субсидия за капиталови разходи по чл.57,ал.1 от ЗДБРБ за 2025 г. в размер на 826 562, съгласно Приложение № 5; 

2.3. Приема индикативен разчет за капиталови разходи, предвидени за финансиране със средства от Европейския съюз, средства по други международни програми и договори и свързаното с тях национално и общинско съфинансиране, в размер на 1 419 313 лв., съгласно Приложение № 5

3. Одобрява разпределението на разходите за текущ ремонт, финансирани с приходи от постъпления от продажба на общински нефинансови активи, съгласно Приложение № 6;
4. Утвърждава разходите за заплати през 2025 г., без звената от функция „Образование“, които прилагат системата на делегираните бюджети и определя:
4.1. Числеността на персонала за дейност „Общинска администрация” – 64,5 щатни бройки, в т.ч.:

- 49,5 щатни бройки за делегираната от държавата дейност „Общинска администрация“, със средства за сметка на трансфера по единен разходен стандарт;

- 15 щатни бройки дофинансирани със средства за сметка на общинските приходи;

4.2. Разпределението на плановите разходи за заплати за 2025 г., съгласно Приложение № 7

5. Утвърждава разчет за целеви разходи и субсидии, както следва за:
5.1. Членски внос – 12 470 лв.

5.2. Обезщетения и помощи по решение на Общински съвет – 63 000 лв., в т.ч. 

5.2.1. за отпускане на помощи по решение на Общински съвет  - 31 000 лв.

5.2.2. за отпускане на еднократна финансова помощ за новородени и/или осиновени деца -32 000 лв.
5.3. Субсидии за :

5.3.1. Читалища – 312 880 лв.
5.3.2. Спортни клубове – 21 000 лв.
5.3.3. Пенсионерски клубове и организации с нестопанска цел – 11 000 лв.

5.3.4. МБАЛ ”Проф.д-р Асен Шопов” ЕООД, гр. Златоград -  30 000 лв.

5.4. Упълномощава Кмета на общината да определи и договори допълнителни условия по предоставянето и отчитането на целевите средства по т.5.3.1- т.5.3.4

6. Приема следните лимити за разходи:

6.1. Социално-битови разходи за персонала в делегираните от държавата дейности във функция „Образование”, функция „Здравеопазване” и функция „Социално подпомагане и грижи” в размер до 3 % от начислените трудови възнаграждения.

6.2. Разходи за представителни цели  на Кмет на община в размер на 5 900 лв. 

6.3. Разходи за представителни цели на Председателя на общински съвет в размер на 2950 лв. 
6.4. Определя размера на представително облекло за следните длъжности:

6.4.1. Кмет на Община – 600 лв.

6.4.2. Председател на Общински съвет – 600 лв.

6.4.3. Заместник-кмет – 500 лв.

6.4.4. Кмет на кметство – 300 лв.

6.5. Дава съгласие да се осигурят средства за работно облекло на служителите от общинска администрация по трудови правоотношения, при финансова възможност в рамките на бюджет 2025 г., а на останалите звена, при финансова възможност в рамките на предвидените средства по бюджет 2025 г.
7. Одобрява индикативен годишен разчет за сметките за средства от Европейския съюз в размер на 2 077 658 лв., съгласно Приложение № 8.
8. Определя Второстепенните разпоредители с бюджет, съгласно Приложение № 9.

9. Определя максимален размер на дълга, както следва:

9.1. Максимален размер на новия общински дълг за 2025 г. в размер до 1 000 000 лв.
9.2. Общински гаранции, които могат да бъдат издадени през 2025 г. в размер 20 000 лв.
9.3. Максимален размер на общинския дълг към края на 2025 г. – 1 000 000 лв. 
9.4. Разходи за обслужване на общинския дълг през 2025 г., съгласно Приложение № 10.
10. Определя максимален размер на новите задължения за разходи, които могат да бъдат натрупани през 2025 г., в размер на 10 550 600 лв.

11.  Определя максимален размер на ангажиментите за разходи, които могат да бъдат поети през 2025 г., в размер на 13 473 500 лв.

12. Определя размера на просрочените задължения, които да бъдат разплатени от бюджета за 2025 г., в размер на 574 489 лв., съгласно Приложение № 11.
13. Определя размера на просрочените вземания, които се предвижда да бъдат събрани през 2025 г., в размер на 226 554 лв. 

14. Утвърждава показателите по чл.45, ал.1, т.2 от ЗПФ за кметствата и населените места с кметски наместници, с изключение на тези, които са определени като второстепенни разпоредители с бюджет, съгласно Приложение № 12.

15. Одобрява актуализирана бюджетна прогноза за местните дейности с показатели за 2025 г. и прогнозни показатели за периода 2026 г. - 2028 г., съгласно Приложение № 13.
16. Упълномощава кмета на общината да извърши компенсирани промени по плана в делегираните от държавата дейности във функция „Образование” въз основа на представените утвърдени бюджети на звената, които прилагат системата на делегираните бюджети. 

17. Оправомощава кмета на общината да извършва компенсирани промени  на основание чл.125 от ЗПФ:

17.1. В частта за делегираните от държавата дейности - между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност;

17.2. В частта за местните дейности - между утвърдените разходи в рамките на една дейност или от една дейност в друга, без да изменя общия размер на разходите.

18. Оправомощава кмета при възникнала необходимост да извършва компенсирани промени в разходната част на бюджета за сметка на резерва за непредвидени и/или неотложни разходи.

18. Упълномощава кмета да предоставя временни безлихвени заеми от временно свободни средства по общинския бюджет за финансиране на плащания по проекти, финансирани със средства от Европейския съюз и по други международни програми.

18.1.  при предоставянето на временни безлихвени заеми от временно свободни средства по общинския бюджет да се спазват изискванията на чл.126 от ЗПФ.

18.2. във всички останали случаи, при възникване на потребност от предоставяне на временни безлихвени заеми, кметът на общината внася предложение  за предоставянето им по решение на ОбС.

19. Упълномощава кмета:
19.1. Да ползва временно свободните средства по бюджета на общината за текущо финансиране на одобрените по бюджета на общината разходи и други плащания, при условие че не се нарушава своевременното финансиране на делегираните от държавата дейности в определените им размери, както и на местни дейности, и се спазват относимите за общините фискални правила по ЗПФ, като не се променя предназначението на средствата в края на годината.

19.2. Да разработва и възлага подготовката на общински програми и проекти и да кандидатства за финансирането им със средства по структурни и други фондове на ЕС и на други донори, по национални програми и от други източници за реализиране на годишните цели на общината за изпълнение на общинския план за развитие.

19.3. Да кандидатства за средства от централния бюджет и други източници за финансиране и за съфинансиране на общински програми и проекти.

20. Възлага на кмета:

20.1.   Да утвърди бюджетите на второстепенните разпоредители с бюджет.
20.2. Да организира разпределението на бюджета по тримесечия и да утвърди разпределението.

20.3.  Да включва информация по чл.125, ал.4 от ЗПФ в тримесечните отчети и обяснителни записки към тях.

21. Постъпилите собствени приходи се разходват при следната поредност : за трудови разходи, за покриване на общинския дълг, за покриване на просрочените задължения от минали години в размера определен по т.12, за разходи по проекти финансирани от ЕС, за разходи свързани с дейности, за които се събират такси, за хранителни продукти; неотложни сезонни разходи / горива, ел. енергия, отопление, вода и неотложни текущи ремонти/.

22. Одобрява използването на утвърдената план-сметка за 2024 г. като основа за определяне на необходимите разходи за дейностите по събиране, транспортиране, третиране и обезвреждане на битови отпадъци и поддържане на чистотата на територии за обществено ползване за 2025 г., при условията на чл. 68, ал. 2 от ЗМДТ, като същите дейности, актуализирани съобразно промените в обема и цените на услугите, се съфинансират с други собствени приходи на общината по функция „Жилищно строителство, БКС и опазване на околната среда“, дейност 623 „Чистота“, в размер на 398 236 лева.

23. Приема за сведение Протокола от публичното обсъждане на бюджета, съгласно Приложение № 14.

Приложения: 

1. Приложение № 1 Приходна част на бюджета за 2025 г.;

2. Приложение № 2 Разходна част на бюджета за 2025 г. по функции,  дейности  и параграфи;

3. Приложение № 3 Рекапитулация по параграфи;

4. Приложение № 4 Справка за разпределение на средствата от преходния остатък от 2024 г. по бюджета на Община Златоград за 2025 г.

5. Приложение № 5 Инвестиционна програма за капиталови разходи на Община Златоград за 2025 г.

6. Приложение № 6 – Разшифровка на разходите за текущ ремонт на улична мрежа и общински пътища, финансирани от приходи по §40-00;

7. Приложение № 7 Справка за разходите за заплати през 2025 г. в делегираните от държавата дейности, без звената които прилагат системата на делегираните бюджети и местни дейности;

8. Приложение № 8 Индикативен годишен разчет за сметките за средства от Европейския съюз;

9. Приложение № 9 Списък на Второстепенните разпоредители с бюджет;

10. Приложение № 10 Разходи за обслужване на общинския дълг през 2025 г. 

11. Приложение № 11 План-график за обслужване на просрочените задължения ;

12. Приложение № 12 Показатели по чл.45, ал.1, т.2 от Закона за публичните финанси за кметствата и населените места с кметски наместници;

13.  Приложение № 13 Актуализирана бюджетна прогноза за местните дейности с показатели за 2025 г. и прогнозни показатели за периода 2026 г. - 2028 г 

14. Приложение № 14 Протокол от публично обсъждане проведено на 25.04.2025 г.

Вносител,

МИРОСЛАВ ЯНЧЕВ

Кмет на Община Златоград

За Кмет:

Заместник-кмет Елмира Угорлиева-Пехливанова 

Заповед за заместване № 113/08.04.2025 г.

Изготвили: 

Надя Мангарудова

Директор на дирекция „ФСД, Б, ЧР и МДТ”

Аделина Юрукова

Главен експерт „БМП“

В Общинска администрация Златоград функционира  Система за  управление на качеството и информационната

                        сигурност, в съответствие с изискванията на стандартите ISO 9001:2008 и ISO 27001:2005. 

